ananddey/assamese-wiki-corpus huggingface dataset:
তেন ঝংজি

তেন ঝংজি (চীনা: 谭中怡; জন্ম ২৯ মে ১৯৯১) এগৰাকী চীনা দবা খেলুৱৈ। তেওঁ আন্তৰ্জাতিক দবা মহাসংঘৰ শীৰ্ষ উপাধি গ্ৰেণ্ডমাষ্টাৰ (GM) লাভ কৰিছে। তেওঁ এগৰাকী প্ৰাক্তন মহিলা বিশ্ব দবা চেম্পিয়ন। তেওঁ ২০১৭ চনৰ বিশ্ব দবা চেম্পিয়নশ্বিপৰ নকআউট সংস্কৰণত ইৰানত আয়োজিত ফাইনেলত আনা মুজিচুকক পৰাস্ত কৰি এই খিতাপ অৰ্জন কৰিছিল। তেন এগৰাকী প্ৰাক্তন মহিলা বিশ্ব ৰেপিড চেম্পিয়ন।

তেনে তিনিবাৰকৈ অৱিৰতভাৱে চীনা মহিলা ৰাষ্ট্ৰীয় চেম্পিয়নশ্বিপ জয় কৰিছে, আৰু মুঠ পাঁচবাৰ এই উপাধি লাভ কৰিছে (২০১৫, ২০২০, ২০২১, আৰু ২০২২)।
তান ২০২৪ চনৰ মহিলা প্ৰাৰ্থী টুৰ্ণামেণ্টত বিজয়ী হয়। সেইসূত্ৰে তেওঁ ২০২৫ চনৰ এপ্ৰিলত অনুষ্ঠিতব্য মহিলা বিশ্ব দবা চেম্পিয়নশ্বিপত চীনা বিশ্ব চেম্পিয়ন জু ৱেনজুনৰ বিৰুদ্ধে প্ৰতিদ্বন্দ্বিতাত অৱতীৰ্ণ হ'ব।

কৰ্মজীৱন:

তেন ঝংজিৰ জন্ম হৈছিল চেংচিংত। ১৯৯৭ চনত তেওঁ দবাখেল শিকিবলৈ আৰম্ভ কৰিছিল। তেওঁ ২০০০ আৰু ২০০১ চনত ওৰোপেছা দেল মাৰত অনুষ্ঠিত হোৱা বিশ্ব যুৱ অনূৰ্ধ্ব ১০ বছৰৰ বালিকা দবা চেম্পিয়নশ্বিপ দুবাৰ জয় কৰিছিল। ২০০২ চনত তেওঁ হেৰাক্লিঅনত বিশ্ব যুৱ অনূৰ্ধ্ব ১২ বছৰৰ বালিকা দবা চেম্পিয়নশ্বিপত বিজয়ী হৈছিল।

আন্তৰ্জাতিক প্ৰতিযোগিতাত সফলতা

২০০৮ চনৰ মহিলা বিশ্ব দবা চেম্পিয়নশ্বিপত, তেওঁ দ্বিতীয় ৰাউণ্ডত পিয়া ক্ৰামলিংৰ বিপক্ষে ½–1½ ৰ ফলত পৰাস্ত হৈছিল।
২০১১ চনত, তেওঁ চেণঝেনত অনুষ্ঠিত ২০১১ গ্ৰীষ্মকালীন ইউনিভাৰ্ছিয়াডত মহিলা দবা টুৰ্ণামেণ্ট জয় কৰি চীনা দলৰ সোণৰ পদক লাভত অৱদান আগবঢ়াইছিল।
২০১২ চনত তেওঁ গুইমাৰায়েছত মহিলা বিশ্ব বিশ্ববিদ্যালয় দবা চেম্পিয়নশ্বিপ জয় কৰিছিল।
২০১৩ চনত, তেওঁ উক্সিত অনুষ্ঠিত তৃতীয় চীন মহিলা মাষ্টাৰ টুৰ্ণামেণ্ট ৬.৫/৯ পইণ্ট স্ক’ৰৰ সৈতে জয় কৰিছিল।
২০১৪ চনত, তেওঁ শ্বাৰজাহত অনুষ্ঠিত এছিয়ান মহিলা ব্লিৎজ চেম্পিয়নশ্বিপ জয় কৰিছিল।

চীনা মহিলা চেম্পিয়নশ্বিপ আৰু অন্যান্য কৃতিত্ব

২০১৫ চনৰ মে’ মাহত, তেওঁ চীন মহিলা দবা চেম্পিয়নশ্বিপ জয় কৰিছিল।
জুন ২০১৫ চনত, তেওঁ ৭/৯ পইণ্টৰ সৈতে পঞ্চম চীন মহিলা মাষ্টাৰ টুৰ্ণামেণ্ট জয় কৰিছিল।
আগষ্ট ২০১৫ চনত, তেওঁ আল আইনত অনুষ্ঠিত এছিয়ান মহিলা ৰেপিড চেম্পিয়নশ্বিপত বিজয়ী হৈছিল।
২০১৬ চনৰ ৪২ সংখ্যক দবা অলিম্পিয়াডত, তেওঁ বোৰ্ড নম্বৰ ৪ ত মহিলা সোণৰ পদক লাভ কৰিছিল।

বিশ্ব মহিলা চেম্পিয়নশ্বিপ আৰু জি এম উপাধি

২০১৭ চনৰ মহিলা বিশ্ব চেম্পিয়নশ্বিপত, তেওঁ জি এম আনা মুজিচুকৰ সৈতে ফাইনেলত উপনীত হৈছিল। সাধাৰণ খেলসমূহ ২–২ ব্যৱধানত শেষ হোৱাৰ পিছত, ৰেপিড টাইব্ৰেকত তেওঁ বিজয়ী হৈছিল।
তানে প্ৰথম ৰাউণ্ডত ক'লা গুটিৰে ড্ৰ কৰি আৰু দ্বিতীয় ৰাউণ্ডত বগা গুটিৰে জয়ী হৈ মহিলা বিশ্ব চেম্পিয়নৰ মুকুট লাভ কৰিছিল। এই সফলতাৰ লগে লগে, তেওঁ গ্ৰেণ্ডমাষ্টাৰ (GM) উপাধিও লাভ কৰে।
২০১৮ চনত, তেওঁ মহিলা বিশ্ব চেম্পিয়নশ্বিপ মেচত জু ৱেনজুনৰ বিৰুদ্ধে পৰাস্ত হৈ মুকুট হেৰুৱাইছিল।

সাম্প্ৰতিক সফলতা

২০২০ চনত, তেওঁ জিব্ৰাল্টাৰ মাষ্টাৰছত মহিলাৰ শ্ৰেষ্ঠ পুৰস্কাৰ লাভ কৰিছিল।

২০২১ চনত, তেওঁ মহিলা বিশ্ব দবা কাপত তৃতীয় স্থান অধিকাৰ কৰিছিল, আনা মুজিচুকক ২.৫–১.৫ ৰ ফলত পৰাস্ত কৰি।
২০২২ চনত, তেওঁ আলমাটি, কাজাখস্তানত অনুষ্ঠিত মহিলা বিশ্ব ৰেপিড চেম্পিয়নশ্বিপত বিজয়ী হৈছিল।

তথ্যসূত্ৰ

শ্ৰেণী:বিশ্বৰ মহিলা দবা খেলুৱৈ
শ্ৰেণী:গ্ৰেণ্ডমাষ্টাৰ
শ্ৰেণী:বিশ্বৰ দবা খেলুৱৈ
শ্ৰেণী:দবা খেল
স্ব-নিৰ্বাচিত কবিতা (অৱনী চক্ৰৱৰ্তী)

স্ব-নিৰ্বাচিত কবিতা কবি অৱনী চক্ৰৱৰ্তীৰ এখন কাব্য সংকলন। বি.এম পাব্লিচাৰ্ছ এণ্ড প্ৰিণ্টাৰ্ছে প্ৰকাশ কৰা এই কাব্য সংকলনখন প্ৰথম প্ৰকাশ হৈছিল ২০০৪ চনৰ নৱেম্বৰত আৰু দ্বিতীয় প্ৰকাশ ২০২৩ বৰ্ষৰ নৱেম্বৰত।

উদ্ধৃতি

"জীৱন যেতিয়া ইমান সুৰীয়ানাভাবিবা মাখি হৈগালত পৰিম।"
"বাটত পোৱা জ্ঞানে মুখ টিপি হাঁহেমই ভোকৰ ভকতউত্তম শব্দৰ নাজানো ৰূপৰ ভাবনা"
"কিমান ফল সৰিল।নিভিজা মাটিত নগজিলকত গুটি।ওলাই আহিল এজন আইনষ্টাইন।পিচাৰ হেলনীয়া বিচাৰি গেলিলি।"

তথ্যসূত্ৰ

শ্ৰেণী:অসমীয়া গ্ৰন্থ
শ্ৰেণী:অসমীয়া কবিতা সংকলন
নেহা কিৰপাল

নেহা কিৰপাল এগৰাকী ভাৰতীয় সামাজিক উদ্যোগী মহিলা। কলা আৰু মানসিক স্বাস্থ্যৰ কামৰ বাবে তেওঁ পৰিচিত। ২০০৮ চনত তেওঁ ইণ্ডিয়া আৰ্ট ফেয়াৰ প্ৰতিষ্ঠা কৰে, লগতে তেওঁ আমাহা নামৰ মানসিক স্বাস্থ্য সংস্থা এটাৰো সহ-প্ৰতিষ্ঠাপক। পিছলৈ দিল্লীৰ লেডী শ্ৰী ৰাম কলেজত ৰাজনীতি বিজ্ঞান বিভাগত অধ্যয়ন কৰিছিল। লণ্ডনৰ কলা বিশ্ববিদ্যালয়ৰ পৰা বিপণনত স্নাতকোত্তৰ ডিগ্ৰী লাভ কৰে।

কেৰিয়াৰ

২০০৮ চনত কিৰপালে ইণ্ডিয়া আৰ্ট ফেয়াৰ (পূৰ্বতে ইণ্ডিয়া আৰ্ট ফেয়াৰ চামিট্) প্ৰতিষ্ঠা কৰে। সমসাময়িক শিল্পৰ ওপৰত গুৰুত্ব আৰোপ কৰাৰ বাবে এই মেলা পৰিচিত। ভাৰতৰ শিল্প বজাৰ পুনৰুজ্জীৱিত কৰাৰ কৃতিত্ব তেওঁক দিয়া হৈছিল। ২০১৭ চনৰ আগষ্ট মাহত কোম্পানীটোৰ ১০% অংশীদাৰিত্ব ৰাখি তেওঁ পদত্যাগ কৰে। তাৰ পিছত ছুইজাৰলেণ্ডৰ এমচিএইচ গ্ৰুপক নিজৰ কলা ব্যৱসায় বিক্ৰী কৰে।

তেখেতে ফেডাৰেচন অৱ ইণ্ডিয়ান চেম্বাৰ্ছ অৱ কমাৰ্চ এণ্ড ইণ্ডাষ্ট্ৰীৰ (এফআইচিচিআই) নেচনেল এডভাইজাৰী কমিটি ফৰ আৰ্টত কাৰ্যনিৰ্বাহ কৰিছিল।

২০১৯ চনত কিৰপালে অমিত মালিকৰ সৈতে আমাহা হেল্থ (পূৰ্বৰ ইনাৰহাউৰ)ত যোগদান কৰে। আমাহা হেল্থ হৈছে সমগ্ৰ ভাৰততে থেৰাপী প্ৰদান কৰা এটা মানসিক স্বাস্থ্য সংস্থা।

২০২৪ চনত তেওঁ ডাঃ নন্দিনী মুৰালীৰ সৈতে সহ-লেখিকা হিচাপে "মেণ্টেল হেল্থ্: লাইভড্ এক্সপেৰিয়েন্স অৱ ৰেজিলেন্স এণ্ড হ'প" গ্ৰন্থ প্ৰকাশ কৰে।

বঁটা

২০১২ চনত কিৰপালক ইণ্ডিয়া টুডেৰ ২৫ গৰাকী শক্তিশালী মহিলাৰ তালিকাত অন্তৰ্ভুক্ত কৰা হৈছিল। ২০১৪ আৰু ২০১৫ চনত ফৰ্চুন ইণ্ডিয়াই তেওঁক ৪০ বছৰ অনুৰ্ধৰ ৪০ৰ তালিকাত স্থান দিছিল। ২০১৪ চনত ইণ্ডিয়া টুডেৰ পৰা আটাইতকৈ শক্তিশালী মহিলা বঁটা লাভ কৰে। বিজনেছ টুডে আলোচনীয়ে ২০১২-১৪ চনৰ বাবে তেওঁক "বিজনেছৰ আটাইতকৈ শক্তিশালী মহিলা" হিচাপে ঘোষণা কৰে। ২০১৪ চনত ফৰ্বছ ইণ্ডিয়া আৰ্ট এৱাৰ্ডত কিৰপালে বছৰৰ আৰ্ট এণ্টাৰপ্ৰেনিউৰ আছিল।

২০১৫ চনত নাৰী শক্তি সন্মানেৰে সন্মানিত হৈছিল ৷ ভাৰত চৰকাৰৰ মহিলা আৰু শিশু উন্নয়ন মন্ত্ৰালয়ে এই বঁটা প্ৰদান কৰে আৰু আন্তঃৰাষ্ট্ৰীয় নাৰী দিৱসৰ দিনা ভাৰতৰ ৰাষ্ট্ৰপতি প্ৰণৱ মুখাৰ্জীয়ে তেওঁক এই বঁটা প্ৰদান কৰিছিল৷ একে বছৰতে তেওঁক বিশ্ব অৰ্থনৈতিক মঞ্চই ভাৰতৰ যুৱ গ্ল'বেল লিডাৰ হিচাপে নিৰ্বাচিত কৰে আৰু এনডিটিভিৰ দ্বাৰা তেওঁক ২০১৫ চনৰ ইণ্ডিয়ান অৱ দ্য ইয়েৰ বঁটা প্ৰদান কৰা হয়। ২০১৭ চনত কিৰপাল এপ'ল ' আলোচনীৰ "৪০ আণ্ডাৰ ৪০ গ্ল'বেল"ত অন্তৰ্ভুক্ত আছিল।

অনন্ত এছপেন চেণ্টাৰৰ কমলনয়ন বাজাজ ফেল'শ্বিপৰ তেওঁ ফেলো আছিল। ২০১৮ চনত আইজেনহাৱাৰ ইনোভেচন ফেলো হিচাপে নিৰ্বাচিত হয়। চিএনবিচি টিভি১৮য়ে ২০২৪ চনত ‘ফিউচাৰ ফিমেল ফৰৱাৰ্ড’ৰ দ্বিতীয় ছিজনত লিংগ সমতা প্ৰচাৰৰ বাবে তেওঁৰ কথা উল্লেখ কৰিছিল।

তথ্যসূত্ৰসমূহ

শ্ৰেণী:নাৰী শক্তি পুৰস্কাৰ বিজয়ী
শ্ৰেণী:জীৱিত ব্যক্তি
পিদাৰী

পিদাৰী বা পিটাৰী হিন্দুসকলৰ এগৰাকী দেৱী। তামিলনাডুত তেওঁৰ পূজা-অৰ্চনা কৰা হয়। স্থানীয় পৰম্পৰা অনুযায়ী ত্ৰিমূৰ্তিৰ অৰ্ধাংগিনী শক্তিৰ নটা দিশৰ (নৱশক্তি) ভিতৰত তেওঁক অন্যতম বুলি গণ্য কৰা হয়। কিছুমান পৰম্পৰাত দেৱীগৰাকীক সৰ্প ধৰা দেৱী আৰু শিৱৰ পত্নী হিচাপে চিত্ৰিত কৰা হৈছে।

চিত্ৰায়ন

পিদাৰী এগৰাকী গ্ৰাম্য দেৱী আৰু তেওঁৰ গাত কালীৰ অধিকাংশ গুণ নিহিত হৈ আছে। তেওঁ হাতত কপালা, খড়্‌গ, পাশ আৰু ত্ৰিশূল ধাৰণ কৰে। পাশৰ সলনি কেতিয়াবা তেওঁৰ হাতত অঙ্কুশো দেখা যায়। তেওঁ ধাৰণ কৰা ডম্বৰুত এটা সৰ্পই মেৰিয়াই থাকে। তেওঁ ত্ৰিনয়ন ধাৰিণী। তেওঁৰ স্তনযুগলত কুণ্ডলীবদ্ধ হৈ সৰ্প থাকিব পাৰে। তেওঁৰ তীক্ষ্ণ দাঁত দুটা সামান্য বাহিৰ ওলাই থাকে। মালা হিচাপে তেওঁৰ গলত চূণৰ এক চিহ্ন বিৰাজমান। কালী দেৱীৰ স্বৰূপ হিচাপে তেওঁৰ সংগী হৈছে শিৱ। তেওঁৰ প্ৰিয় খাদ্য ইলুমিচ্চাই মলাই। গ্ৰাম্য ধাৰণা অনুসৰি তেওঁ শিৱ আৰু শক্তিৰ দ্বৈত ৰূপ অদাংঘা পিদাৰী।

কোনো কোনো সময়ত তেওঁক এটা শিলেৰেও প্ৰতিনিধিত্ব কৰা হ’ব পাৰে। ইয়াক কোৱা হয় বীৰাক্কাল। তেওঁৰ পূজা-অৰ্চনা কৰা মন্দিৰবোৰে পিদাৰী আম্মান নাম ধাৰণ কৰে। পিদাৰী দেৱীৰ কথা চোল ৰাজবংশৰ প্ৰত্নলিপিসমূহত বিৰাজমান। উক্কলৰ বিষ্ণু মন্দিৰৰ প্ৰত্নলিপিত দেৱী শত আৰু পিদাৰীৰ উল্লেখ পোৱা যায়। মহীশূৰৰ কলাৰাম্মা মন্দিৰৰ প্ৰত্নলিপিত পিদাৰী দেৱীৰ উল্লেখ আছে।

পন্থা

পিদাৰীৰ পূজা কালী দেৱীৰ এক সত্তাৰ সৈতে থলুৱা মাতৃ দেৱীৰ সংশ্লেষণ হিচাপে বিকশিত হৈছিল। দেৱী কালীৰ সংবৰ্দ্ধন হিচাপে তান্ত্ৰিক পন্থাৰ প্ৰভাৱত থলুৱা সমৰ কলাৰ পৰা পিদাৰীৰ বিকাশ ঘটি গুৰুত্ব লাভ কৰিছিল আৰু তেওঁক কাল পিদাৰী নামেৰে জনা গৈছিল। বহু গাঁৱত অশুভ শক্তি দূৰ কৰি অসুৰক নাশ কৰিবলৈ দেৱীগৰাকীক আহ্বান কৰা হয়। খ্ৰীষ্টীয় সপ্তম শতিকাৰ ভিতৰত এই পন্থাটো আঞ্চলিক সাহিত্যত প্ৰতিফলিত হৈছিল। ই মূলতঃ তামিলনাডুক কেন্দ্ৰ কৰি গঢ় লৈছিল। ক্ৰমান্বয়ে তেওঁৰ পূজা-পাতলে প্ৰসাৰিত ৰূপ লাভ কৰে আৰু অষ্টম আৰু দ্বাদশ শতিকাৰ ভিতৰত পূব ভাৰতত চৰম শিখৰত উপনীত হয়।

তথ্য সংগ্ৰহ

শ্ৰেণী:হিন্দু দেৱী
বাষ্টেট

বাষ্টেট বা বাষ্ট্‌ প্ৰাচীন মিচৰ ধৰ্মৰ এগৰাকী দেৱী আছিল। দ্বিতীয় ৰাজবংশৰ (খ্ৰীষ্টপূৰ্ব ২৮৯০) সময়ৰ পৰাই তেওঁৰ পূজা কৰা হৈছিল। তেওঁৰ নামটো বষ্ট্ আৰু উবাষ্টে বুলিও অনুবাদ কৰা হৈছে। প্ৰাচীন গ্ৰীক ধৰ্মত তেওঁক আইলুৰছ নামেৰে জনা গৈছিল।

মূলতঃ বাষ্টেটক নিম্ন ইজিপ্তৰ বুবাষ্টিছত সিংহিনী দেৱী হিচাপে পূজা কৰা হৈছিল। এই ভূমিকা ছেখমেটৰ দৰে আন দেৱ-দেৱীয়েও গ্ৰহণ কৰিছিল। অৱশেষত বাষ্টেট আৰু ছেখমেটক একেগৰাকী দেৱীৰ দুটা দিশ হিচাপে চিহ্নিত কৰা হ’ল। ছেখমেটে শক্তিশালী যোদ্ধা আৰু ৰক্ষক দিশটোক প্ৰতিনিধিত্ব কৰাৰ বিপৰীতে বাষ্টেটক ক্ৰমান্বয়ে নমনীয় দিশটোক প্ৰতিনিধিত্ব কৰা মেকুৰী দেৱী হিচাপে চিত্ৰিত কৰা হৈছিল। বাষ্টেটৰ প্ৰতিমূৰ্তি প্ৰায়ে এলাবাষ্টাৰৰ পৰা তৈয়াৰ কৰা হৈছিল। দেৱীগৰাকীক কেতিয়াবা এহাতত ছিষ্ট্ৰম নামৰ জুনুকাসদৃশ বাদ্যবিশেষ আৰু আনখন হাতত এজিছ বা জন্তুৰ চৰ্ম ধাৰণ কৰি থকা চিত্ৰিত কৰা হৈছিল।

নাম

আধুনিক কালৰ ইজিপ্ত'লজিষ্টসকলে সচৰাচৰ ব্যৱহাৰ কৰা বাষ্টেট নামটো পিছৰ ৰাজবংশসমূহত হোৱা এই নামৰ ব্যৱহাৰৰ বাবে প্ৰস্তাৱ কৰা ৰূপ। প্ৰাথমিক মিচৰীয় চিত্ৰলিপিত তেওঁৰ নাম বষ্ট্‌ হোৱা যেন অনুমান হয়। ইজিপ্তোলজিষ্ট জেমছ পিটাৰ এলেনে নামটোৰ মূল ৰূপটোক বুইʔষ্টিট বা বুইʔষ্টিআট বুলি কৈছে, য'ত ʔ চিহ্নই এক শ্বাস বিৰতিক প্ৰতিনিধিত্ব কৰে। দেৱীগৰাকীৰ নামৰ অৰ্থ কি সেয়া অনিশ্চিত হৈয়েই আছে।

কাৰ্য

প্ৰথমে বাষ্টেট আছিল সূৰ্য্যৰ এগৰাকী উগ্ৰ সিংহনী যোদ্ধা দেৱী, যাক প্ৰাচীন মিচৰৰ ইতিহাসৰ বেছিভাগ সময়তে পূজা কৰা হৈছিল। কালক্ৰমত তেওঁ বৰ্তমান পৰিচিত মেকুৰী দেৱীৰ ৰূপ লয়। তাৰ পিছত তেওঁক ৰা আৰু আইছিছৰ কন্যা আৰু পিটাহৰ পত্নী হিচাপে চিত্ৰিত কৰা হয়। পিটাহৰ সৈতে মিলনৰ ফলত তেওঁৰ মাহেছ নামৰ এজন পুত্ৰৰ জন্ম হয়। ৰাৰ শত্ৰু আপেপ নামৰ দুষ্ট সৰ্পৰ সৈতে যুঁজি থকা অৱস্থাতো তেওঁক চিত্ৰিত কৰা হৈছে। সূৰ্য্যৰ সৈতে থকা সংযোগৰ উপৰিও দক্ষিণ বদ্বীপৰ অন্যতম পুৰণি ইজিপ্তৰ দেৱী ৱাডজেটৰ সৈতেও তেওঁৰ সম্পৰ্ক আছিল। ৱাডজেটক "চন্দ্ৰৰ চকু" বুলি অভিহিত কৰা হৈছিল।

সম্ভৱতঃ ঘৰচীয়া মেকুৰীৰ উৰ্বৰতাৰ বাবে বাষ্টেট গৰ্ভাৱস্থা আৰু প্ৰসৱৰ দেৱীও আছিল। তেওঁক সংক্ৰামক ৰোগ আৰু অশুভ আত্মাৰ পৰা সুৰক্ষাৰ দেৱী হিচাপেও চিত্ৰিত কৰা হৈছিল।

তথ্য সংগ্ৰহ

শ্ৰেণী:প্ৰাচীন ইজিপ্তৰ দেৱ-দেৱী
ফ্ল’ৰিয়ানা গাৰো

ফ্ল’ৰিয়ানা গাৰো (; জন্ম: ১৫ ফেব্ৰুৱাৰী ১৯৮৭) এগৰাকী আলবেনিয়ান টেলিভিছন পৰিৱেশিকা, ৰাজনৈতিক মুখপাত্ৰ আৰু প্ৰাক্তন মিছ আলবেনিয়া।

তেওঁ ২০১২ চনৰ মিছ ৱৰ্ল্ড সৌন্দৰ্য প্ৰতিযোগিতাত আলবেনিয়াক প্ৰতিনিধিত্ব কৰিছিল।

গাৰো টিভি ক্লানৰ বিনোদনমূলক অনুষ্ঠান জো ভেটাম মোডেৰ প্ৰথমগৰাকী সূত্ৰধাৰ হোৱাৰ লগতে আলবেনিয়াৰ এবিচি নিউজৰ প্ৰথমগৰাকী বতৰ পৰিৱেশিকা আছিল। ইয়াৰ উপৰি তেওঁ ২০১১ চনৰপৰা আলবেনিয়াৰ কোৰ্টেফিয়েল কাপোৰৰ ব্ৰেণ্ড এম্বেছাদৰ হিচাপেও কাম কৰি আহিছে।

প্ৰাথমিক জীৱন আৰু শিক্ষা

ডুৰেছত জন্মগ্ৰহণ কৰা ফ্ল’ৰিয়ানা কলেজৰ অধ্যাপক চোফোক্লি গাৰো আৰু চিকিৎসক টেউটা গাৰোৰ কন্যা। ২০০২ চনত তেওঁ পৰিয়ালৰ সৈতে আমেৰিকা যুক্তৰাষ্ট্ৰলৈ গুচি যায় আৰু তাত আঠ বছৰ ধৰি বসবাস কৰে।

গাৰো চিটি কলেজ অফ নিউয়ৰ্কৰ স্নাতক। তেওঁ তাত আন্তৰ্জাতিক সম্পৰ্কৰ বিষয়ে অধ্যয়ন কৰিছিল আৰু বিশ্ববিদ্যালয়ৰ ভলীবল দলত খেলিছিল। তেওঁ ২০০৭ আৰু ২০০৯ চনত 'প্লেয়াৰ অফ দ্য ইয়াৰ' বঁটা লাভ কৰিছিল। তেওঁ ইংৰাজী, আলবেনিয়ান, ইটালীয়ান আৰু ফৰাচী ভাষা সাৱলীলভাৱে ক’ব পাৰে।

কৰ্মজীৱন

২০১১ চনৰ এপ্ৰিল মাহৰ পিছত এবিচি নিউজৰ প্ৰথম আৰু একমাত্ৰ মহিলা বতৰ এংকৰ হিচাপে পৰিগণিত হৈছে ফ্ল’ৰিয়ানা।

ফ্ল'ৰিয়ানাই একেৰাহে ৫ বছৰ ধৰি জো ভেটেম মোড শ্ব'টোৰ লেখিকা আৰু আয়োজক হিচাপে কাম কৰি আহিছে।

ব্যক্তিগত জীৱন

২০১৭ চনত গাৰোৱে তেওঁৰ স্বামী ছুইছ-আলবেনিয়ান অধিবক্তা এনিছ দাচিৰ সৈতে এটা পৰিয়াল আৰম্ভ কৰিবলৈ জেনেভালৈ যায়। এই দম্পতীটোৰ আদিয়া আৰু প্ৰিয়াম নামৰ দুটা সন্তান আছে।

২০২১ চনৰ জানুৱাৰী মাহৰপৰা গাৰোৱে তেওঁৰ পৰিয়ালৰ সৈতে তিৰানালৈ যায়। তেওঁ ২০২৫ চনৰ আলবেনিয়ান সংসদীয় নিৰ্বাচনত অফিচিয়েল কেম্পেইন মুখপাত্ৰ হিচাপে ডেম’ক্ৰেটিক পাৰ্টিত অৰিহণা যোগাবলৈ তাত বসবাস কৰিছে।

তথ্যসূত্ৰ

শ্ৰেণী:আলবেনিয়াৰ ব্যক্তি
শ্ৰেণী:মডেল
ৰাধাবাই চুব্বাৰায়ন

কৈলাশ ৰাধাবাই চুব্বাৰায়ন , (২২ এপ্ৰিল ১৮৯১ - ১৯৬০) এগৰাকী ভাৰতীয় ৰাজনীতিবিদ, নাৰী অধিকাৰ কৰ্মী আৰু সমাজ সংস্কাৰক আছিল। ভাৰতীয় ৰাজনীতিবিদ পি চুববাৰায়নৰ তেওঁ পত্নী আৰু মোহন কুমাৰমংগলম, পি পি কুমাৰমংগলম আৰু পাৰ্বতী কৃষ্ণনৰ মাতৃ আছিল।

জীৱন

ৰাধাবাই কুডমুলৰ জন্ম হৈছিল মাংগালোৰৰ ৰাও চাহাব কুডমুল ৰঙা ৰাওৰ ঘৰত। তেওঁ চিত্ৰপুৰ সৰস্বত ব্ৰাহ্মণ সম্প্ৰদায়ৰ আছিল। তেওঁ মাংগালোৰত স্কুলীয়া শিক্ষা গ্ৰহণ কৰিছিল আৰু মাদ্ৰাজৰ প্ৰেচিডেন্সি কলেজৰ পৰা স্নাতক ডিগ্ৰী লাভ কৰিছিল।কম বয়সতে বিধৱা হৈ ১৯১২ চনত ৰাধাবৈয়ে কুমাৰমংগলমৰ জমিদাৰ পি চুববৰায়ণৰ লগত বিবাহপাশত আবদ্ধ হয়।

ৰাধাবাই মাদ্ৰাজ বিশ্ববিদ্যালয়ৰ চিনেটৰ নিৰ্বাচিত সদস্য আছিল। তেওঁ নিখিল ভাৰত মহিলা সন্মিলনৰ সদস্য হিচাপেও কাৰ্যনিৰ্বাহ কৰিছিল। ১৯৩০ চনৰ গোলটেবুল সন্মিলনত তেওঁ আৰু জাহানাৰা শ্বাহনৱাজ আছিল মহিলা সংগঠনৰ একমাত্ৰ দুগৰাকী সক্ৰিয় সদস্য সন্মিলনলৈ মনোনীত হৈছিল৷ তেওঁলোকে বিধায়িনী দলত মহিলাৰ বাবে ৫ শতাংশ সংৰক্ষণৰ বাবে বিফল যুক্তি আগবঢ়ায়। দ্বিতীয় ৰাউণ্ড টেবুল সন্মিলনতো তেওঁ অংশগ্ৰহণ কৰিছিল। সংৰক্ষণৰ ওপৰত জনমত মূল্যাংকন কৰাৰ বাবে ৰাধাবাইক ইয়াৰ অংশ হিচাপে লোথিয়ান কমিটিলৈ নিযুক্তি দিয়া হৈছিল।

১৯৩৭ চনত ৰাধাবাই ভাৰতীয় জাতীয় কংগ্ৰেছৰ প্ৰাৰ্থী হিচাপে সাধাৰণ আসনত প্ৰতিদ্বন্দ্বিতা কৰিব বিচাৰিছিল।কিন্তু মাদ্ৰাজ প্ৰাদেশিক অভ্যৰ্থনা সমিতিৰ অধ্যক্ষই তেওঁক সমৰ্থন কৰিবলৈ অস্বীকাৰ কৰে।।কিন্তু ১৯৩৮ চনত ৰাধাবাই সাধাৰণ সমষ্টিৰ পৰা বিনা বিৰোধিতাৰে ৰাষ্ট্ৰ পৰিষদলৈ নিৰ্বাচিত হয় আৰু ৰাষ্ট্ৰ পৰিষদৰ প্ৰথম মহিলা সদস্য হয়।

তথ্যসূত্ৰ
২০০৭ চনৰ আইচিচি ৱৰ্ল্ড টি-২০

২০০৭ চনৰ আইচিচি বিশ্ব টি-২০ প্ৰথম আইচিচি বিশ্ব টি-২০ প্ৰতিযোগিতা। ২০০৭ চনৰ ১১ ছেপ্টেম্বৰৰ পৰা ২৪ ছেপ্টেম্বৰলৈ দক্ষিণ আফ্ৰিকাত অনুষ্ঠিত হৈছিল টি-২০ আন্তঃৰাষ্ট্ৰীয় ক্ৰিকেট প্ৰতিযোগিতা। তেৰ দিনীয়া এই প্ৰতিযোগিতাত মুঠ বাৰটা দলে অংশগ্ৰহণ কৰে। ইয়াৰে দহটা দল টেষ্ট খেলা দেশ আৰু বাকী দুটা দল কেনিয়া আৰু স্কটলেণ্ড ২০০৭ চনৰ আইচিচি বিশ্ব ক্ৰিকেট লীগ ডিভিজন ৱানৰ চূড়ান্ত প্ৰতিযোগী। পাকিস্তানক পৰাস্ত কৰি ভাৰতে এই প্ৰতিযোগিতাত জয়লাভ কৰে।

ছেমিফাইনেল

ফাইনেল

তথ্যসূত্ৰ

শ্ৰেণী: ক্ৰিকেট
লালি পমা গছ

লালি পমা (বৈজ্ঞানিক নাম: Prasoxylon excelsum) মেলিয়েচিয়া (Meliaceae) পৰিয়ালৰ এবিধ সপুষ্পক উদ্ভিদ। উদ্ভিদজোপাৰ বৈজ্ঞানিক নামৰ এক্সেলছাম (excelsum) পদাংশ লেটিন ভাষাৰ পৰা আহৰণ কৰা হৈছে যাৰ অৰ্থ হৈছে ‘ওখ’।

বিৱৰণ

লালি পমা গছজোপা ৩৬ মিটাৰ (১২০ ফুট) পৰ্যন্ত ওখ আৰু ডালৰ ব্যাস ৮০ চেণ্টিমিটাৰ (৩১ ইঞ্চি) পৰ্যন্ত হয়। মিঠা সুগন্ধিযুক্ত ফুলবোৰ ক্ৰীম ৰঙৰ বা গোলাপী বগা। ফলবোৰ পকিলে বাদামী ৰঙৰ, ঘূৰণীয়াৰ পৰা নাচপতিৰ আকৃতিৰ আৰু ৫ চে.মি.(২ ইঞ্চি) ব্যাসৰ।

বিতৰণ

লালি পমা শ্ৰীলংকা, নেপাল, উত্তৰ-পূব ভাৰত, দক্ষিণ চীন, ইণ্ডো-চীন, আৰু সমগ্ৰ মালয়েচিয়া আৰু পাপুয়াছিয়াত পোৱা যায়। এই উদ্ভিদ সমুদ্ৰপৃষ্ঠৰ পৰা ১০০০ মিটাৰ (৩,০০০ ফুট) উচ্চতালৈকে থকা বৰ্ষাৰণ্যত গছে।

তথ্য সংগ্ৰহ

শ্ৰেণী:উদ্ভিদজগত
এক থি ৰাণী আইচি ভি

এক থি ৰাণী আইচি ভি (, অসমীয়া অনুবাদ; এসময়ত এগৰাকী ৰাণী আছিল) হৈছে ২০১৭ চনৰ এখন হিন্দী জীৱনীমূলক চলচ্চিত্ৰ, যাক গুল বাহাৰ সিংহই পৰিচালনা কৰিছিল। এই ছবিখনত হেমা মালিনীয়ে বিজয়া ৰাজে সিন্ধিয়াৰ চৰিত্ৰ ৰূপায়ণ কৰিছে। ছবিখন মৃদুলা সিন्হাৰ জীৱনীমূলক উপন্যাস ৰাজপথ থেকে লোকপথ পৰ-ৰ ওপৰত আধাৰিত, য’ত বিজয়া ৰাজে সিন্ধিয়াৰ ৰাজকীয় জীৱনৰ পৰা ৰাইজৰ সেৱা লৈকে যাত্ৰা দৰ্শোৱা হৈছে।

প্ৰসিদ্ধ অভিনেতা বিনোদ খান্নাই গোৱালিয়ৰৰ জীৱজীৰাও সিন্ধিয়াৰ চৰিত্ৰ অৱতীৰ্ণ কৰিছে। ছবিখন ২০০৮ চনত সম্পূৰ্ণ হৈছিল যদিও, ইয়াৰ মুক্তি বহুবছৰ পিছলৈ পিছোৱাই গৈছিল। অৱশেষত, ২০১৭ চনৰ ২১ এপ্ৰিলত চলচ্চিত্ৰগৃহত মুক্তি লাভ কৰে আৰু ৬ মে’ ২০১৭ তাৰিখে Zee Classic-ত প্ৰচাৰিত হৈছিল। ইয়াৰোপৰি, ছবিখন গোৱাৰ ৪৯তম আন্তৰ্জাতিক চলচ্চিত্ৰ মহোৎসৱত প্ৰদৰ্শন কৰা হৈছিল।

পটভূমি

এক থি ৰাণী আইচি ভি হৈছে ন্যায় আৰু স্বৈৰাচাৰৰ, বিনয় আৰু গৰ্বৰ, আদৰ্শবাদ আৰু সুযোগসন্ধানীতাৰ সংঘাতৰ কাহিনী। এইয়া এজন ৰাজাৰ গাঁথা, যিয়ে নিজৰ ৰাইজক গভীৰভাৱে ভাল পাইছিল আৰু তেওঁলোকৰ পৰা পৃথক হোৱাৰ বেদনাত চকুৰ পানী টুকি মৃত্যু বৰণ কৰিছিল। এইয়া এগৰাকী ৰাণীৰ কাহিনী, যিয়ে কেতিয়াও নিজৰ বিশ্বাসৰ লগত আপোচ কৰা নাছিল আৰু যিয়ে প্ৰেমৰ বাণী প্ৰচাৰ কৰি কোটি কোটি লোকৰ মাতৃ হৈ পৰিছিল।

স্বাধীনতাৰ পিছত ভাৰতীয় সংঘৰ সৈতে ৰাজ্যসমূহৰ একত্ৰিকৰণ বহুতো ৰজা-ৰাণীৰ বাবে হতাশাজনক হৈছিল, বিশেষকৈ সেইসকল ৰাজা-ৰাণীৰ বাবে, যিয়ে নিজৰ প্ৰজাসকলক নিজৰ সন্তানৰ দৰে গণ্য কৰিছিল আৰু যাৰ মূল লক্ষ্য আছিল ৰাইজৰ উন্নতি সাধন কৰা। সেই সময়ত ই এক অতি কঠিন পৰিস্থিতি আছিল, যাৰ সৈতে খাপ খুৱাই লোৱাটো সহজ কাম নাছিল।

গোৱালিয়ৰৰ মহাৰাজা জীৱজীৰাও সিন্ধিয়া সেই দুৰ্ভগীয়া ৰজাসকলৰ ভিতৰত অন্যতম আছিল। তেওঁ অকালতে মৃত্যু বৰণ কৰে, ফলত তেওঁৰ পত্নী বিজয়া ৰাজে সিন্ধিয়া এটা ৰাজনৈতিক দলৰ দয়াত নির্ভৰশীল হৈ পৰে। তেওঁ কঠোৰ সংগ্রাম কৰিছিল যদিও, কিন্তু এই মতাদৰ্শৰ যুদ্ধৰ মাজতে তেওঁৰ পুত্ৰক হেৰুৱাইছিল। তেওঁ কেতিয়াও এই সত্য গ্ৰহণ কৰিব পৰা নাছিল যে তেওঁৰ পুত্ৰেই ৰাইজক কষ্ট দিয়া শক্তিসমূহৰ লগত হাত মিলাইছিল।

এই ঘটনাই মাতৃ আৰু তেওঁৰ পুত্ৰৰ মাজত হোৱা সম্পৰ্কৰ অৱসানৰ আৰম্ভণি সূচনা কৰিছিল। মাতৃগৰাকীৰ বাবে এইটো এক কঠিন সময় আছিল। কিন্তু তেওঁ কেতিয়াও সেই শক্তিসমূহৰ আগত নত হোৱা নাছিল আৰু নিজৰ পথত আগবাঢ়ি গৈছিল। আৰু এই পথেই অন্তত সত্য, বিশ্বাস আৰু মানৱীয় মূল্যবোধৰ বিজয় আনিলে।

চৰিত্ৰত

বিজয়া ৰাজে সিন্ধিয়াৰ চৰিত্ৰত হেমা মালিনী
জীৱাজীৰাও সিন্ধিয়াৰ চৰিত্ৰত বিনোদ খান্না
এডিচি হিচাপে শচীন খেডেকাৰ
মাধোৰাও সিন্ধিয়াৰ চৰিত্ৰত ৰাজেশ শ্ৰিংগাৰপুৰে
বিজয়াৰ কন্যাৰ চৰিত্ৰত প্ৰিয়ংশী মানে

তথ্য সূত্ৰ
লৰ্ড চেষ্টাৰফিল্ড

[[]]
ফিলিপ ডৰ্মাৰ ষ্টানহোপ বা লৰ্ড চেষ্টাৰফিল্ড চেষ্টাৰফিল্ডৰ চতুৰ্থ আৰ্ল, কেজি, পিচি (; ২২ ছেপ্টেম্বৰ ১৬৯৪– ২৪ মাৰ্চ ১৭৭৩) আছিল এজন ব্ৰিটিছ ৰাজনীতিবিদ, কূটনীতিবিদ আৰু তেওঁৰ সময়ৰ এক প্ৰশংসিত বুদ্ধিজীৱি আছিল।

তেওঁ লণ্ডনত চেষ্টাৰফিল্ডৰ তৃতীয় আৰ্ল ফিলিপ ষ্টানহোপ আৰু লেডী এলিজাবেথ চেভিলৰ ঘৰত জন্মগ্ৰহণ কৰিছিল আৰু ১৭২৬ চনত তেওঁৰ পিতৃৰ মৃত্যুলৈকে লৰ্ড ষ্টানহোপ নামেৰে পৰিচিত আছিল।

উদ্ধৃতিসমূহ

ৰাতিপুৱা এঘণ্টা সময় নষ্ট কৰিলে গোটেই দিনটো তাক বিচাৰি থাকিব লাগিব।
প্ৰতি ঘণ্টাৰ বাবে প্ৰতিটো মিনিটক মই লালন-পালন কৰিবলৈ উপদেশ দিওঁ, যিটোৱে তোমালোক সকলোকে লালন-পালন কৰিব।
অপমানতকৈ শাৰীৰিক আঘাত বেছি সোনকালে পাহৰিব পাৰি।
যিসকল মানুহৰ হাতত থাকে প্ৰচুৰ সময়, তেওঁলোকে কাম কৰিবলৈ কাহিনীও সময় নাপায়। অথচ যিসকল সদায় কামতেই ব্যস্ত হৈ থাকে তেওঁলোকৰ কিন্তু নতুন নতুন কাম কৰিবলৈ সময়ৰ অভাৱ নহয়।

উৎস

Category:ইংলেণ্ডৰ ব্যক্তি
Category:মৃত ব্যক্তি
Category:ৰাজনীতিবিদ
শ্ৰেণী:কূটনীতিবিদ

বাহ্যিক সংযোগ
লুইচ মেক

মেৰী লুইচ হেমিল্টন মেক (১০ অক্টোবৰ ১৮৭০ – ২৩ নৱেম্বৰ ১৯৩৫) এগৰাকী অষ্ট্ৰেলিয়ান কবি, সাংবাদিক আৰু ঔপন্যাসিক আছিল। লেখা আৰু ১৯১৪ চনত প্ৰথম বিশ্বযুদ্ধৰ সৈতে জড়িত হোৱাৰ বাবে বেলজিয়ামৰ প্ৰথম মহিলা যুদ্ধ সংবাদদাতা হিচাপে তেওঁ বেছিকৈ পৰিচিত।

জীৱনী

মেকৰ জন্ম হৈছিল তাছমেনিয়াৰ হোবাৰ্টত। তেৰটা সন্তানৰ ভিতৰত তেওঁ আছিল সপ্তম। তেওঁৰ পিতৃ হান্স হেমিল্টন মেক আছিল ৱেছলিয়ান মন্ত্ৰী যিয়ে নিজৰ কামৰ বাবে পৰিয়ালটোক ৰাজ্যৰপৰা ৰাজ্যলৈ স্থানান্তৰিত কৰিছিল। তেওঁ মাধ্যমিক বিদ্যালয়ৰ বাবে সাজু হোৱাৰ সময়লৈকে পৰিয়ালটোৱে ছিডনীত বাস কৰিবলৈ লৈছিল। মেকে ছিডনী গাৰ্লছ হাইস্কুলত পঢ়িছিল আৰু তাতেই তেওঁ এথেল টাৰ্নাৰক লগ পাইছিল।

যুদ্ধ সংবাদদাতা

১৯১৪ চনত যুদ্ধ আৰম্ভ হোৱাৰ সময়ত লুইজ মেক বেলজিয়ামত আছিল য'ত তেওঁ ইভিনিং নিউজ আৰু লণ্ডন ডেইলী মেইলৰ প্ৰথম মহিলা যুদ্ধ সংবাদদাতা হিচাপে কাম কৰি গৈছিল। জাৰ্মানীয়ে এণ্টৱাৰ্প আক্ৰমণ আৰু তেওঁৰ দুঃসাহসিক অভিযানৰ বিষয়ে তেওঁৰ প্ৰত্যক্ষদৰ্শী বিৱৰণী—এ উইমেনছ এক্সপিৰিয়েন্স ইন দ্য গ্ৰেট ৱাৰ—১৯১৫ চনত প্ৰকাশ পাইছিল।

তেওঁ কেৱল যুদ্ধৰ সংবাদদাতা হোৱা প্ৰথমগৰাকী মহিলাই নহয়, এই সময়ছোৱাত জাৰ্মানসকলৰ ওপৰত ইমান নিবিড়ভাৱে অধ্যয়ন কৰা প্ৰথমগৰাকী অষ্ট্ৰেলিয়ান আছিল। এণ্টৱাৰ্পত ছয়ত্ৰিছ ঘণ্টা ধৰি তাই গোলাৰ গুলীত আছিল আৰু এটা সময়ত জাৰ্মান লাইনৰ মাজেৰে ব্ৰাছেলছ চহৰলৈ গৈছিল।

অষ্ট্ৰেলিয়ালৈ প্ৰত্যাৱৰ্তন

১৯১৬ চনত অষ্ট্ৰেলিয়ালৈ উভতি আহি মেকে তেওঁৰ যুদ্ধৰ অভিজ্ঞতাৰ বিষয়ে ধাৰাবাহিকভাৱে বক্তৃতা দিয়ে। তেওঁ সঘনাই দ্য চিডনী মৰ্নিং হেৰাল্ড, বুলেটিন আৰু অন্যান্য বাতৰি কাকত আৰু আলোচনীসমূহৰ বাবে লিখিছিল।

১৯১৭–১৯১৮ চনত অষ্ট্ৰেলিয়ালৈ উভতি যোৱাৰ সময়ত তেওঁ যুদ্ধৰ অভিজ্ঞতাৰ ওপৰত দিয়া বক্তৃতাসমূহ অষ্ট্ৰেলিয়ান ৰেড ক্ৰছ ছ'চাইটিৰ বাবে ধন সংগ্ৰহৰ বাবে ব্যৱহাৰ কৰিছিল।

১৯২৪ চনৰ ১ ছেপ্টেম্বৰত মেকে ৩৩বছৰীয়া এলেন ইলিংৱৰ্থ লেলেণ্ড (মৃত্যু ১৯৩২)ক বিয়া কৰায়। ১৯৩০ চনত তেওঁ অষ্ট্ৰেলিয়ান মহিলা সাপ্তাহিক কাকতৰ বাবে "লুইচ মেকে পৰামৰ্শ দিয়ে" শীৰ্ষক হাস্যৰসৰ কিন্তু সহায়ক প্ৰবন্ধ লিখিছিল।

১৯৩৫ চনৰ ২৩ নৱেম্বৰত নিউ চাউথ ৱেলছৰ মছমেনত মেকৰ মৃত্যু হয়।

তথ্যসূত্ৰ

শ্ৰেণী:অষ্ট্ৰেলিয়াৰ ব্যক্তি
শ্ৰেণী:কবি
শ্ৰেণী:সাংবাদিক
যৌন শুদ্ধিকৰণ

যৌন শুদ্ধিকৰণ বা কুচাচা ফুম্বি কিছুমান আফ্ৰিকান দেশত প্ৰচলিত এক পৰম্পৰা। এই পৰম্পৰা অনুসৰি ছোৱালী বা মহিলা এগৰাকীক তেওঁৰ প্ৰথম ঋতুস্ৰাৱৰ পিছত, বিধৱা হোৱাৰ পিছত, বা গৰ্ভপাত কৰাৰ পিছত তেওঁলোকক পৱিত্ৰ কৰাৰ ৰীতি হিচাপে যৌন সম্ভোগৰ কৰি শুদ্ধিকৰণ কৰা হয়। গোটেই বিশ্বৰ নাৰী অধিকাৰ কৰ্মী সকলে আফ্ৰিকাত প্ৰচলিত এই কুপ্ৰথাৰ বিৰুদ্ধে মাত মাতি আহিছে।

ছোৱালীৰ ঋতুচক্ৰ আৰম্ভণিৰ ৰীতি

কেতিয়াবা এজন নিৰ্বাচিত ভৱিষ্যত স্বামীয়ে ছোৱালী এজনীৰ বাবে বা অন্যথা এজন বেতনপ্ৰাপ্ত যৌন কৰ্মীৰ দ্বাৰা কুমাৰী ছোৱালীৰ প্ৰথম ঋতুস্ৰাৱৰ পিছত যৌন শুদ্ধিকৰণ কৰা হয়। হায়েনা হৈছে ১২-১৭ বছৰ বয়সৰ শিশুৰ সৈতে যৌন সম্ভোগ কৰাৰ বাবে পৰিশোধ কৰা এজন ব্যক্তি। 'কুচাচা ফুম্বি' আক্ষৰিক ভাৱে 'ধূলি আঁতৰ কৰা" নামৰ যৌন শুদ্ধিকৰণৰ পাৰম্পৰিক ৰীতি হায়েনায়ে অনুসৰণ কৰে। এই ৰীতি-নীতি তিনিদিন ধৰি চলে। হায়েনাক প্ৰতিবাৰেই ৪ৰ পৰা ৭ আমেৰিকান ডলাৰলৈ পৰিশোধ কৰা হয়। এই ৰীতিয়ে ৰোগ প্ৰতিৰোধ কৰে বুলি পৰম্পৰাগত মালাৱীয়সকলে দাবী কৰে। হায়েনাসকল সাধাৰণতে তেওঁলোকৰ নৈতিক চৰিত্ৰৰ বাবে বাছনি কৰা হয়। তেওঁলোকৰ প্ৰায়ে ভুলকৈ এইডছৰ দৰে ৰোগে আক্ৰান্ত কৰাত অক্ষম বুলি বিশ্বাস কৰা হয়। যদিও তেওঁলোকৰ এই অনুশীলনৰ নথিভুক্ত প্ৰমাণ আছে যে বহুতো এইচ.আই.ভি. পজিটিভ হায়েনা আছে। এই অভ্যাসে যুৱতীসকলক এইচ আই ভি সংক্ৰমণৰ আশংকাত পেলাব পাৰে কিয়নো হায়েনাই সকলো ছোৱালীৰ সৈতে যৌন সম্ভোগ কৰে আৰু এই ৰীতি-নীতিৰ বাবে যৌন তৰলৰ আদান-প্ৰদানৰ কৰে। তেওঁলোকে অসুৰক্ষিত যৌন সম্পৰ্ক স্থাপন কৰে আৰু প্ৰায়ে কণ্ডম ব্যৱহাৰ কৰা নহয়।

প্ৰায় একেধৰণৰ ৰীতি মহিলাৰ গৰ্ভপাতৰ লগতো জড়িত।

প্ৰচলিত অঞ্চল

মালাৱীত যৌন শুদ্ধিকৰণ কৰাৰ প্ৰথা মুখ্যতঃ চেলিমা, চিকৱা আৰু নচাঞ্জে জিলাত সীমাবদ্ধ। এই প্ৰথা কেনিয়া, জাম্বিয়া, মালাৱী, উগাণ্ডা, তাঞ্জানিয়া, মোজাম্বিক, এংগোলা, আইভৰী কোষ্ট আৰু কঙ্গোৰ কিছু অংশত প্ৰচলিত থকা দেখা যায়।

তথ্য উৎস

বাহ্যিক সংযোগ

Ahmed Beenish: Confronting a Sexual Rite of Passage in Malawi. The Atlantic, 2014-01-20

শ্ৰেণী:মানৱ অধিকাৰ উলঙ্ঘন
শ্ৰেণী:অপৰাধ
শ্ৰেণী:অন্ধবিশ্বাস
শ্ৰেণী:মানৱ যৌনতা
আন্ লুইলিয়ে

আন্‌ জেনেভিভ লুইলিয়ে ৱাহলষ্ট্ৰম (; জন্ম: ১৬ আগষ্ট ১৯৫৮) এগৰাকী ফৰাচী পদাৰ্থবিজ্ঞানী আৰু ছুইডেনৰ লুণ্ড বিশ্ববিদ্যালয়ৰ পাৰমাণৱিক পদাৰ্থ বিজ্ঞানৰ অধ্যাপিকা। বৰ্তমান তেওঁ বাস্তৱ সময়ত ইলেক্ট্ৰনৰ গতিবিধি অধ্যয়ন কৰা এট'ছেকেণ্ড পদাৰ্থ বিজ্ঞান গোটক নেতৃত্ব প্ৰদান কৰিছে। তেওঁলোকৰ অধ্যয়নে পাৰমাণৱিক স্তৰত ৰাসায়নিক বিক্ৰিয়া বুজিবলৈ ব্যৱহাৰ কৰা হয়। ২০০৩ চনত তেওঁ আৰু তেওঁৰ গোটে ১৭০ এট'ছেকেণ্ডৰ আটাইতকৈ সৰু লেজাৰ স্পন্দনৰ বিশ্ব অভিলেখ গঢ়িবলৈ সক্ষম হয়। ২০২৩ চনত তেওঁ পিয়েৰ অগ'ষ্টিনি আৰু ফেৰেণ্টচ ক্ৰাউচৰ সৈতে যৌথভাৱে "পদাৰ্থত ইলেক্ট্ৰন গতিবিদ্যাৰ অধ্যয়নৰ বাবে পোহৰৰ এট'ছেকেণ্ড স্পন্দন উৎপন্ন কৰা পৰীক্ষামূলক পদ্ধতিৰ বাবে" পদাৰ্থ বিজ্ঞানৰ নোবেল বঁটা লাভ কৰে।

জীৱনী

১৯৫৮ চনৰ ১৬ আগষ্ট তাৰিখে ফ্ৰান্সৰ ৰাজধানী পেৰিছ চহৰৰ এক কেথলিক পৰিলয়ত আন্ লুইলিয়েৰ জন্ম হৈছিল। তেওঁ প্ৰথমতে তাত্ত্বিক পদাৰ্থ বিজ্ঞান আৰু গণিতত বিজ্ঞানৰ স্নাতকোত্তৰ ডিগ্ৰী লাভ কৰিছিল। কিন্তু পিছলৈ ডক্টৰেল গৱেষণাৰ বাবে চিইএ, পেৰিছ-চেক্লে ইউনিভাৰ্চিটি অৱ দ্য কমিছাৰিয়েট এ ল'এনাৰ্জী এটমিক এট অক্স এনাৰ্জীজ অল্টাৰনেটিভৰ চেক্লে নিউক্লিয়াৰ ৰিচাৰ্চ চেণ্টাৰত পৰীক্ষামূলক পদাৰ্থ বিজ্ঞানলৈ সলনি কৰে। তেওঁৰ গৱেষণা পত্ৰখন উচ্চ তীব্ৰতাৰ লেজাৰ ক্ষেত্ৰত একাধিক আয়নীয়কৰণৰ ওপৰত আছিল।

পোষ্টডক্টৰেট ডিগ্ৰীৰ ছাত্ৰী হিচাপে তেওঁ ছুইডেনৰ গোটেনবাৰ্গ আৰু আমেৰিকাৰ লছ এঞ্জেলছত আছিল। ১৯৮৬ চনত তেওঁ চেক্লে নিউক্লিয়াৰ ৰিচাৰ্চ চেণ্টাৰত স্থায়ীভাৱে নিযুক্তি লাভ কৰে। ১৯৯২ চনত তেওঁ লুণ্ডত কৰা এক পৰীক্ষাত অংশগ্ৰহণ কৰে। ইয়াত ইউৰোপৰ ভিতৰতে ফেমট’ছেকেণ্ড স্পন্দনৰ বাবে প্ৰথম টাইটানিয়াম-চেফায়াৰ কঠিন অৱস্থাৰ লেজাৰ ব্যৱস্থাৰ এটা স্থাপন কৰা হৈছিল। ১৯৯৪ চনত তেওঁ ছুইডেনলৈ যায় আৰু ১৯৯৫ চনত লুণ্ড বিশ্ববিদ্যালয়ত প্ৰবক্তা হিচাপে যোগদান কৰে। ১৯৯৭ চনত তেওঁ লুণ্ড বিশ্ববিদ্যালয়ৰ অধ্যাপিকাৰ পদ লাভ কৰে।

বঁটা আৰু সন্মান

২০০৭ চনৰ পৰা ২০১৫ চনলৈ তেওঁ পদাৰ্থ বিজ্ঞানৰ নোবেল কমিটিৰ সদস্য আছিল। তেওঁ ২০০৩ চনত জুলিয়াছ স্প্ৰিংগাৰ বঁটা লাভ কৰিছিল আৰু ২০১১ চনত ইউনেস্কোৰ ল’ৰিয়েল বঁটা লাভ কৰিছিল। ২০১৩ চনত তেওঁ কাৰ্ল-জেইছ গৱেষণা বঁটা, ব্লেইজ পাস্কেল পদক আৰু পেৰিছৰ ইউনিভাৰ্চিটি পিয়েৰ এট মেৰী কিউৰি (UPMC)ত সন্মানীয় ডিগ্ৰী লাভ কৰে।

২০২১ চনত তেওঁক "আল্ট্ৰাফাষ্ট লেজাৰ বিজ্ঞান আৰু এট'ছেকেণ্ড পদাৰ্থ বিজ্ঞানৰ অগ্ৰণী গৱেষণা, উচ্চ পৰ্যাবৃত্ত প্ৰজন্মৰ উপলব্ধি আৰু বুজিবলৈ পৰমাণু আৰু অণুৰ ইলেক্ট্ৰন গতিৰ সময়-সমাধান কৰা ইমেজিংত প্ৰয়োগ কৰা"ৰ বাবে অপটিকেল ছ'চাইটি অৱ আমেৰিকা মেক্স বৰ্ণ বঁটা প্ৰদান কৰা হয়। ২০২২ চনত তেওঁ ফেৰেণ্টচ ক্ৰাউচ আৰু পল কৰ্কমৰ সৈতে যৌথভাৱে "আল্ট্ৰাফাষ্ট লেজাৰ বিজ্ঞান আৰু এট'ছেকেণ্ড পদাৰ্থ বিজ্ঞানৰ অগ্ৰণী অৱদান"ৰ বাবে পদাৰ্থ বিজ্ঞানৰ ৱল্ফ বঁটা লাভ কৰে। লগতে ২০২২ চনৰ বাবে তিনিওগৰাকীক প্ৰাথমিক বিজ্ঞানৰ বিবিভিএ ফাউণ্ডেশ্যন ফ্ৰণ্টিয়াৰ্ছ অৱ নোলেজ বঁটা প্ৰদান কৰা হয়। ২০২৩ চনত তেওঁ পিয়েৰ অগ'ষ্টিনি আৰু ফেৰেণ্টচ ক্ৰাউচৰ সৈতে যৌথভাৱে "পদাৰ্থত ইলেক্ট্ৰন গতিবিদ্যাৰ অধ্যয়নৰ বাবে পোহৰৰ এট'ছেকেণ্ড স্পন্দন উৎপন্ন কৰা পৰীক্ষামূলক পদ্ধতিৰ বাবে" পদাৰ্থ বিজ্ঞানৰ নোবেল বঁটা লাভ কৰে।

গৱেষণা গ্ৰন্থ

তথ্য উৎস

বাহ্যিক সংযোগ

শ্ৰেণী:ফ্ৰান্সৰ ব্যক্তি
শ্ৰেণী:জীৱিত ব্যক্তি
শ্ৰেণী:পদাৰ্থ বিজ্ঞানৰ ন'বেল বঁটা বিজয়ী
শ্ৰেণী:পদাৰ্থ বিজ্ঞানী
ৰজা ফাকুৱা

ৰজা ফাকুৱা হাজোৰ হয়গ্ৰীৱ মাধৱ মন্দিৰত প্ৰতিবছৰে অনুষ্ঠিত কৰা দৌল উৎসৱ। এই উৎসৱ আহোম ৰজা প্ৰমত্ত সিংহৰ দিনৰে পৰা পালিত হৈ আহিছে। প্ৰতি বছৰ চ’ত মাহৰ শুক্লা দ্বিতীয়া তিথিত ৰজা ফাকুৱা বা ৰজা দৌল পালন কৰা হয়।

কাহিনী

কাহিনী অনুসৰি আহোম ৰজা প্ৰমত্ত সিংহৰ ৰাণীয়ে এবাৰ শাৰীৰিক অসুস্থতাৰ বাবে শ্ৰীকৃষ্ণৰ দৌলোৎসৱত অংশ ল’ব পৰা নাছিল। সেয়ে স্বামী ৰজা প্ৰমত্ত সিংহই ৰাণীক সন্তুষ্ট কৰিবৰ বাবে দৌল উৎসৱৰ ১৫ দিন পাছত হাজোৰ হয়গ্ৰীৱ মাধৱ মন্দিৰ প্ৰাংগণত পুনৰ দৌল উৎসৱ পাতে। ১৭ শতিকাতে আৰম্ভ কৰা এই উৎসৱ পৰম্পৰাত পৰিণত হয় আৰু ই বৰ্তমানেও পালিত হৈ আছে। মন্দিৰ চৌহদত থকা ফাকুৱা দৌলটি প্ৰমত্ত সিংহই নিৰ্মাণ কৰিছিল।

পৰম্পৰা

দৌলৰ পৰম্পৰা অনুসৰি ৰজা ফাকুৱাতো গোঁসাই ফুৰোৱা, মেজি জ্বলোৱা আৰু যাগ-যজ্ঞ আদি কৰি প্ৰসাদ বিতৰণ কৰা হয়। ৰজাৰ আদেশত পালিত হৈছিল বাবে এই ফাকুৱাক ৰজা ফাকুৱা বুলি কোৱা হয়।

তথ্য সূত্ৰ

শ্ৰেণী:উৎসৱ
শ্ৰেণী:অসমৰ সংস্কৃতি